กทม. เร่งแก้ปัญหาน้ำท่วมหนุนสูง เสริมแนวกระสอบทราย พร้อมเตือนประชาชนเฝ้าระวังอย่างใกล้ชิด
นายชัชชาติ สิทธิพันธุ์ ผู้ว่าราชการกรุงเทพมหานคร เปิดเผยว่า เมื่อช่วงเช้าที่ผ่านมา (29 ต.ค.65) ได้ลงพื้นที่ติดตามสถานการณ์น้ำท่วม บริเวณถนนพระราม 3 ตั้งแต่ช่วงถนนพระราม 3 ซอย 56 ถึงถนนพระราม 3 ซอย 52 ซึ่งขณะนี้ได้มีการแก้ปัญหาโดยการให้คนมาช่วยเฝ้าระวังและเสริมแนวกระสอบทรายสำหรับการป้องกัน ซึ่งปัจจุบันมีงบประมาณสำหรับทำเขื่อนแล้วและเข้าสู่ขั้นตอนจัดหาผู้รับจ้าง คาดว่าจะแล้วเสร็จภายใน 7 เดือน สามารถป้องกันเหตุในปีหน้าได้สำหรับซอยที่ได้รับผลกระทบมีทั้งหมด 4 ซอย ได้แก่ พระราม 3 ซอย 52, 54, 56 และ 58 ซึ่งน้ำที่เหลือมาจากแม่น้ำเจ้าพระยาไม่ได้เข้าบ้านเรือนประชาชน เพียงแต่ปริ่มๆ อยู่บริเวณหน้าบ้านของประชาชนเท่านั้น โดยบ้านเรือนประชาชนบริเวณดังกล่าวได้มีการรับมือกับสถานการณ์เช่นนี้มาอย่างต่อเนื่อง เพราะอยู่ริมแม่น้ำเจ้าพระยา ซึ่งในทุกๆ ปีก็จะมีน้ำหนุนในลักษณะนี้เกิดขึ้นเป็นประจำ ซึ่งวันนี้น้ำหนุนสูงกว่าระดับปกติ แต่หลังจากช่วงเวลานี้ระดับน้ำจะเริ่มทยอยลดลง อย่างไรก็ตาม นายชัชชาติ ได้มีการย้ำเตือนประชาชนให้เฝ้าระวังน้ำหนุนสูงในเดือนพฤศจิกายนอีก 2 ครั้ง คาดน้ำหนุนจะอยู่ในระดับ 1.35 เมตร จากเดือนก่อนหน้าอยู่ที่ 1.27 เมตร